Bel confirma el suport de JxCAT a la protesta convocada per Trens Dignes – Marfanta
Bel confirma el suport de JxCAT a la protesta convocada per Trens Dignes
El diputat de Junts per Catalunya (JxCAT) per Tarragona, Ferran Bel, ha confirmat este dilluns el suport a la protesta convocada per la plataforma Trens Dignes el proper diumenge a les 11 hores a l’estació de l’Aldea. El mateix dia de la posada en funcionament de nova variant ferroviària de Vandellòs, Bel ha afirmat que és “incomprensible” que el servei de trens siga pitjor, tant pel que fa a l’alta velocitat com pel que fa als regionals. En este sentit, Bel confia que siga una de les primeres qüestions que abordarà el nou govern espanyol del PSOE i Unides Podem. “No és de rebut que avui tinguéssim pitjors serveis ferroviaris a les Terres de l’Ebre i el Camp de Tarragona que fa quatre anys, i tampoc ho és que els regionals tinguin un horari més elevat que el 2016”, ha lamentat.
De la mateixa manera, Bel ha dit que “tampoc és de rebut que els Euromed no parin a l’estació de l’Aldea-Amposta-Tortosa i no hi hagi trens substitutius, així com tampoc ho és que es van prometre els quatre serveis d’Avant de Tortosa fins a Barcelona, passant pel Camp de Tarragona, i encara no s’hagin posat en marxa”. De fet, Bel ha exigit que les primeres mesures per part del govern de l’Estat siga modificar esta estructura de serveis ferroviaris que perjudiquen el territori.
Així mateix, el diputat de JxCAT ha assegurat que “la Generalitat de Catalunya ha tingut en tot moment la predisposició de mantenir el conveni perquè els Euromed continuessin parant a l’estació de l’Aldea-Amposta-Tortosa, i així ho ha traslladat a les comissions i també per escrit al secretari general de l’Estat”. A més, Bel ha afegit que “la Generalitat de Catalunya també està assumint el cost dels Avant, per tant és totalment fals que sigui la Generalitat qui hagi volgut retirar els serveis de l’Euromed”.
Bel ha dit que des de JxCAT donaran 100 dies de marge al nou govern de coalició perquè es posicione sobre esta i altres qüestions, com ara la revisió del cabal ecològic de l’Ebre. “Ara no hi ha excusa, vist que tenim una vicepresidència de Transició Ecològica, tenim el PSOE i Unidas Podemos al govern i hi ha majoria parlamentària complementada amb altres formacions polítiques, entre elles JxCAT, que farien aquesta modificació“, ha remarcat Bel. “Serem proactius i farem les nostres aportacions en totes aquelles mesures que puguem compartir i que millorin la vida dels catalans, i farem la nostra tasca des de l’oposició exigent i constructiva i ens posicionarem en contra de tots aquells temes que afecten negativament el nostre país i la nostra gent”, ha conclòs el diputat tortosí.
Tags: AdifBaix EbreCatalunyaEspanyaFerran BelJunts per CatalunyaMobilitatPolíticaRenfeTortosaTrensTrens Dignes
Rodríguez (CUP): 'Movem i ERC han de ser valents i presentar la moció de censura'
Les Terres de l'Ebre diuen adéu a l'Euromed i es queden amb els retards en els regionals
'El visitante' arriba a HBO amb el món creat per Stephen King
Ciutadans acusa el PSC de donar aire al 'separatisme' a Tortosa